Til Utdannings- og forskningskomiteen

**SATS PÅ FAGSKOLENE**

**Etterslepet øker**

Regjeringen foreslår 500 nye fagskoleplasser. Etterslepet øker dermed med 500, og er nå på 2000 plasser i forhold til det regjeringen har lovet. Det er skuffende at regjeringen ikke leverer på lovnadene i hurdalsplattformen, og at etterslepet av studieplasser til den mest etterspurte høyere utdannelsen, høyere yrkesfaglig utdanning stadig blir større.

Utdanningssystemet rigges dermed ikke til å møte morgendagens behov for kompetanse. Over 60 prosent av bedriftene oppgir at de har behov for ansatte med yrkesfaglig utdanning. Sammen med Landsorganisasjonen (LO) ønsker FLT en kraftig økning i finansieringen og en opptrappingsplan som gir et helt annet antall studieplasser: 100 000 plasser i løpet av en tiårsperiode.

FLT vil minne om skjevdelingen mellom fagskolesektoren og universitets- og høgskolesektoren, hvor fagskolene har 28 000 studenter og en støtte på 1,5 milliarder kroner, er det om lag 300 000 studenter i akademia med en støtte på 45 milliarder kr. Norge er tross alt det landet som utdanner flest med feil kompetanse i forhold til arbeidslivets behov, det er en trend vi må snu for å sikre landet riktig kompetanse i årene som kommer.

Vi håper partiene på Stortinget vil bidra til å øke antallet fagskoleplasser i tråd med næringslivets behov. Hurdalsplattformen er offensiv når det gjelder fagskoler, og vi skulle gjerne sett at plattformen følges opp.

**Finansiering av fagskolene**

FLT er glad for at det er tverrpolitisk enighet om å satse på fagskolene i årene fremover. Etterspørselen etter kompetansen er stor, og fagskolesektoren sin tydelige tilbakemelding er at de er klare for en kraftig vekst og utvikling. Finansieringen av fagskolesektoren er i dag lite forutsigbar og legger store begrensninger i forhold til utvikling. Det er svært kritisk at stortinget tar dette på alvor og sikrer fagskolene en finansiering som gjør de i stand til å møte samfunnsmandatet til fagskolene, etterspørselen, og samtidig tilby utdanning av høy kvalitet som i dag.

FLT ønsker en karlegging av hva de ulike studieplassene ved fagskolene koster, i tråd med anbefalingene fra Deloitte i evalueringen av fagskolemeldingen (rapport 2 om finansieringssystemet). Formålet med kartleggingen er å få en mer hensiktsmessig finansiering basert på faktiske kostnader.

Forslag til merknad: “Stortinget ber regjeringen, i forbindelse med stortingsmeldingen om høyere yrkesfaglig utdanning, komme tilbake med en kostnadskartlegging av studieplasser innen høyere yrkesfaglig utdanning”.

**Nasjonalt kvalifikasjonsrammeverk - NKR**

Plassering på riktig nivå i rammeverket er en viktig del av fagskolesektorens utvikling, og essensielt for å kunne nå kompetansebehovene i arbeids- og næringsliv. FLT mener at høyere yrkesfaglig utdanning med læringsutbytte som tilsvarer nivå 6 skal plasseres på dette nivået. Fagskoler skal kunne tilby høyere yrkesfaglige utdanninger på nivå 6, 7 og 8 i NKR. Dette er også anbefalingen fra kompetansebehovsutvalget i rapporten «utfordringer for grønn omstilling i arbeidslivet». Det er også anbefalingen i NOKUT sin evaluering av kvalifikasjonsregelverket.

Det er viktig arbeid inn i budsjettarbeidet at fagskolene får midler til å kunne tilby utdanning på disse nivåene når det blir vedtatt. FLT ber om at komiteen i budsjettkommentarene tar høyde for en slik økning.

Forslag til merknad: «Når fagskolene kan tilby høyere yrkesfaglige utdanninger på nivå 6, 7 og 8 i NKR så skal fagskolene settes i stand til å kunne tilby dette».

Med hilsen

Henning Skau

1.nestleder

Forbundet for Ledelse og Teknikk